**Konttori** on suomalainen komediasarja, joka perustuu samannimiseen brittiläiseen sarjaan. Tapahtumat sijoittuvat Sami Hedbergin esittämän Pentti Markkasen johtamaan toimistoon Leskisen paperi Oy -nimisessä yhtiössä, ja sarjassa käsitellään suomalaisen työelämän ongelmia sekä vitsaillaan "työhyvinvoinnin tai -pahoinvoinnin kustannuksella". Sarja on toteutettu Nelosen, Elisa Viihteen ja BBC Worldwiden yhteistyönä. Sen on tuottanut Solar Republic.

*Konttorin* ensimmäistä tuotantokautta alettiin esittää Elisa Viihteessä maaliskuussa 2017 sekä Nelosella syyskuussa. Sarjan toinen tuotantokausi julkaistiin Elisa Viihteessä lokakuussa 2017, ja esitys Nelosella alkoi toukokuussa 2018. Kolmas tuotantokausi julkaistiin Elisa Viihteessä helmikuussa 2019. Pääkäsikirjoittaja Mike Pohjola on todennut, että neljäs tuotantokausi saatetaan tehdä, sillä kolmas kausi jää tilanteeseen, josta tarinaa on tarvittaessa helppo jatkaa.

Rooleissa
---------

|  |  |  |
| --- | --- | --- |
|  Sami Hedberg  | … |  Pentti "Pena" Markkanen, esimies
  |
|  Pyry Äikää  | … |  Timo, myyjä
  |
|  Linda Wiklund  | … |  Anna, toimistosihteeri
  |
|  Antti Heikkinen  | … |  Jaakko Roisko, apulaispäällikkö
  |
|  Jan Nyquist  | … |  Teppo
  |
|  Paula Siimes  | … |  Aune
  |
|  Mazdak Nassir  | … |  Farzin
  |
|  Ushma Olava  | … |  Leyla
  |
|  Lotta Lindroos  | … |  Maarit
  |
|  Kaisla Puura  | … |  OP/Sanna
  |
|  Vera Kiiskinen  | … |  Katariina
  |
|  Jouko Puolanto  | … |  Igor
  |
|  Leo Honkonen  | … |  Ripa, varastomies
  |
|  Peter Kanerva  | … |  Pärre
  |
|  Antti Reini  | … |  Kristian, myyntijohtaja (3. tuotantokausi)
  |

Tuotanto
--------

Sarjan keskiössä on "pätemishaluinen ja toistaitoinen" toimistopomo Pentti Markkanen, jota esittää stand up -koomikko Sami Hedberg. Hedbergin valinta rooliin on jakanut mielipiteitä, mutta tuottaja Jesse Fryckman on vastannut, että Hedberg on yksi isoimpia syitä sille, että sarjaa on ylipäätään lähdetty tekemään.

Ohjaaja Janne Reinikainen on kertonut pyrkineensä sovittamaan sarjan ja myös Hedbergin hahmon lähemmäksi alkuperäistä brittiläistä sarjaa kuin sen yhdysvaltalaista versiota. Ohjaajan mukaan alkuperäisessä sarjassa on enemmän kiusallisia tilanteita kuin "värikkäämmässä ja kepeämmässä" amerikkalaisversiossa, ja hänen mielestään Ricky Gervaisin esittämä esimies David Brent joutuu useammin "myötähäpeän suohon" kuin Steve Carellin esittämä Michael Scott. Näyttelijä Sami Hedberg kertoi, että sarjasta lähdettiin alun perin tekemään "Suomi-versiota" sekä Pentti Markkasesta kutakuinkin omanlaistaan, ja sanoi, että "hahmo ei ole Hedberg, Gervais tai Carell, mutta varmaan kaikkia toisinaan".

Osa jaksoista on juonellisesti otettu suoraan joko brittiläisestä tai yhdysvaltalaisesta versiosta, kun taas osa on suomalaisten käsikirjoittajien luomia. Perusteena saman juonen hyödyntämiselle on käytetty termiä lokalisaatio, eli vitsien rikastamista kotimaisilla elementeillä. Suomalainen tuotanto sai hyödynnettäväkseen alkuperäisiä brittiläisiä ja yhdysvaltalaisia *Konttori*-käsikirjoituksia, joiden avulla vitsejä ja jopa lauluja käännettiin suomeksi.

Itse luomilleen jaksoille pääkäsikirjoittaja Mike Pohjola on maininnut inspiraatioksi muun muassa Sipilän hallituksen luomat työelämän uudistukset. Myös muut ajankohtaiset aiheet, kuten maahanmuutto, näkyvät käsikirjoituksessa. Pohjola kävi itse kirjoittamansa jaksot yksityiskohtaisesti läpi BBC:n kanssa, eikä yhtiön edustaja vaatinut muutoksia lähes laisinkaan. BBC:n edustaja tutustui suomalaisiin näyttelijöihin, vieraili kuvauspaikoilla ja tarkkaili kuvauksia viikon verran. Sarja sijoittuu Riihimäelle, mutta on kuvattu toimistorakennuksessa Espoon Kilossa.

Vastaanotto
-----------

Julkistamisen jälkeen televisiosarjaa ja erityisesti stand up -koomikko Sami Hedbergin valintaa päärooliin kritisoitiin, ennen kuin yhtäkään jaksoa oli esitetty. Toimittajille näytetyn kahden esittelyjakson perusteella Muropaketin Aki Lehti koki, ettei sarjassa ole mitään omaa tai uutta, ja kutsui brittiläis-yhdysvaltalaisesta alkuperäismateriaalista "suomennettuja" kohtauksia epäonnistuneiksi "melkeinpä joka tasolla". Lähtökohtaiseksi ongelmaksi Lehti nosti *Konttori*-formaatin, joka ei hänen mukaansa tunnu kääntyvän suomalaiseen kulttuuriympäristöön. Myönteiseksi yllätykseksi Lehti mainitsi Hedbergin hillityn roolihahmon.

*Ilta-Sanomien* Taneli Topelius kritisoi Mike Pohjolan sovittamaa käsikirjoitusta, joka ei hänen mukaansa syvenny tarpeeksi henkilöhahmoihin – Markkanen ja muut toimiston työntekijät tuntuvat Topeliuksen mukaan tutuilta vain siksi, että ne perustuvat karikatyyrimäisesti sarjan aiempien versioiden hahmoihin. Topelius sanoi, ettei vertailua muihin *Konttori*-versioihin voi juuri tehdä, sillä hänen mukaansa sarjoista jokainen muodostaa oman maailmansa, ja täsmensi, että Hedbergin roolihahmo Pentti Markkanen on hyvin erilainen kuin esimerkiksi brittiläisversion David Brent (Ricky Gervais).

Viihdeuutisiin keskittyvä Mesta.net-verkkosivusto kehui kolmatta tuotantokautta sarjan parhaaksi ja nimesi Pentti Markkasen hahmosta välittyvän väistämättömän myötähäpeän tunteen *Konttorin* parhaimmaksi saavutukseksi. *Kalevan* Tiina Vuorimäki kuitenkin sanoi, että sarja "kaipaisi lisää särmää ja terävyyttä". Yleisön keskuudessa sarja sai mielipiteitä vahvasti jakavan vastaanoton.

Kritiikistä huolimatta sarjan ensimmäinen ja toinen tuotantokausi osoittautuivat Elisa Viihteen sisältöliiketoiminnan johtajan mukaan "erittäin suosituiksi", minkä vuoksi sitä tuotettiin kolmannelle tuotantokaudelle asti.

Lähteet
-------

1. ↑  Konttori *Ruutu*. Viitattu 9.6.2019.
2. 1 2 3 4 5 6  Tähtihetki: Konttori *Yle Areena*.  3.3.2017. Viitattu 9.6.2019.
3. ↑  Konttori saa jatkoa - Sami Hedberg jatkaa pääroolissa Elisa Viihteen alkuperäissarjan kolmannella kaudella *FiCom*.  27.8.2018.  Arkistoitu 9.6.2019. Viitattu 9.6.2019.
4. 1 2 3  Konttori-sarjan ohjaaja: "Joudun kiusallisiin tilanteisiin jatkuvasti" *Savon Sanomat*.  20.8.2016. Viitattu 9.6.2019.
5. 1 2  Suomen Konttori-sarja saa kolmannen kauden – Sami Hedberg jatkaa Markkasen Penana *Mesta*.  27.8.2018. Viitattu 9.6.2019.
6. 1 2 3 4  Tältä näytti Konttorin kuvauksissa – "Sarjassa ei ole käsitelty aiemmin yhtä vakavaa aihetta" *Mesta*.  24.9.2018. Viitattu 9.6.2019.
7. ↑  Sami Hedbergin tähdittämästä Konttori-sarjasta tekeillä jo toinen kausi – ensimmäinen ei ole vielä edes alkanut *Ilta-Sanomat*.  21.9.2016. Viitattu 9.6.2019.
8. ↑  Suomen Konttorin puikkoihin hyppää Sami Hedberg *Karjalainen*.  15.8.2016.  Arkistoitu 7.3.2017. Viitattu 7.3.2017.
9. ↑  Glad, Laura: Sami Hedberg on Suomen Ricky Gervais – tähdittää Konttori-sarjaa *Ilta-Sanomat*.  15.8.2016. Viitattu 7.3.2017.
10. ↑  Konttori-sarjan Suomi-versio saa jatkoa - katso hulvaton traileri kakkoskaudesta! *iltalehti.fi*. Viitattu 13.10.2017.
11. ↑  Hakkala, Maria: Konttorikomedian Suomi-versio jaksaa naurattaa: 2. kausi nyt vihdoin katsottavissa ilmaiseksi! *Episodi*.  1.5.2018. Viitattu 9.6.2019.
12. ↑  Huusela, Jasmin: Transsukupuolinen näyttelijä Kaisla Puura esiintyy Konttori-sarjassa - kävi läpi sukupuolenkorjausprosessin *Iltalehti*.  23.9.2018. Viitattu 9.6.2019.
13. 1 2  Arvio: Konttori käy yhä kovemmilla kierroksilla – "Markkanen-show pyörii kuin Linnanmäen maailmanpyörä" *Mesta*.  15.2.2019. Viitattu 10.6.2019.
14. 1 2 3 4 5  Sami Hedbergin tähdittämä Konttori alkaa huomenna *Supla*. Viitattu 9.6.2019.
15. 1 2 3 4  Koponen, Jenni Maarit: Alkuperäisen Konttorin luojat vaativat suomalaiseen versioon tietyn vitsin – ruisleipä oli saatava mukaan *Yle*.  3.3.2017. Viitattu 9.6.2019.
16. 1 2  Konttori-tähti Sami Hedberg ulkonäköarvosteluista: seksuaaliseen viehättävyyteeni takerruttiin *Satakunnan Kansa*.  2.3.2017. Viitattu 9.6.2019.
17. ↑  Kankaansydän, Anu: Suomen Konttori löytyy Riihimäeltä – sarja saa ensi-iltansa tänään verkossa *Hämeen Sanomat*. Viitattu 9.6.2019.
18. ↑  Kinnunen, Kalle: Jokainen maa saa sen David Brentin, jonka se ansaitsee *Suomen Kuvalehti*.  15.8.2016. Viitattu 10.6.2019.
19. ↑  "Pena osaa olla tietämättään rasisti ja sovinisti samaan aikaan" - Sami Hedberg Konttori -sarjan hahmostaan *Supla*. Viitattu 10.6.2019.
20. ↑  Lehti, Aki: Arvostelu: Suomen Konttori on tylsä hiilipaperikopio alkuperäissarjasta *Muropaketti*.  5.3.2017. Viitattu 10.6.2019.
21. ↑  Topelius, Taneli: Näin Sami Hedberg suoriutuu Konttori-roolistaan – IS arvioi: Liian pehmeä noloksi pomoksi *Ilta-Sanomat*.  20.2.2017. Viitattu 10.6.2019.
22. ↑  Vuorimäki, Tiina: Konttorissa saisi olla vähän vauh­dik­kaam­paa - yksi asia viih­de­sar­jas­sa on vanhahtava *Kaleva*.  15.2.2019. Viitattu 10.6.2019.
23. ↑  Korpela, Tanja: Suomen Konttori ja Sami Hedberg jakavat rajusti mielipiteitä somessa - osa pettyi: "Päälleliimattua ja mielikuvituksetonta" *Iltalehti*.  5.3.2017. Viitattu 10.6.2019.
24. ↑  Juuti, Mikko: Konttori saa jatkoa – Sami Hedberg jatkaa pääroolissa sarjan kolmannella kaudella *Ilta-Sanomat*.  27.8.2018. Viitattu 10.6.2019.